กรณีศึกษา Kirei Kirei ผู้นำตลาดสบู่ล้างมือ
เราใช้สบู่ล้างมือกันมานานแล้ว แต่สิ่งที่เราไม่รู้ตัวคือ ตอนนี้มีหลายบ้านเริ่มใช้สบู่ล้างมือที่บีบแล้วเป็นโฟม หลายคนชอบโฟมมากกว่าการล้างมือจากสบู่ก้อน หรือ สบู่เหลว และแบรนด์ที่ได้รับความนิยม คือ Kirei Kirei Kirei Kirei มาจากไหน ใครเป็นเจ้าของ ลงทุนแมนจะเล่าให้ฟัง
12 ก.ค. 2562

กรณีศึกษา Kirei Kirei ผู้นำตลาดสบู่ล้างมือ / โดย ลงทุนแมน
เราใช้สบู่ล้างมือกันมานานแล้ว
แต่สิ่งที่เราไม่รู้ตัวคือ
ตอนนี้มีหลายบ้านเริ่มใช้สบู่ล้างมือที่บีบแล้วเป็นโฟม
หลายคนชอบโฟมมากกว่าการล้างมือจากสบู่ก้อน หรือ สบู่เหลว
และแบรนด์ที่ได้รับความนิยม คือ Kirei Kirei
Kirei Kirei มาจากไหน ใครเป็นเจ้าของ
ลงทุนแมนจะเล่าให้ฟัง
Kirei Kirei หรือชื่อแบรนด์ในภาษาไทย คือ คิเรอิคิเรอิ จริงๆ แบรนด์นี้เริ่มมีมาในญี่ปุ่นตั้งแต่ปี 1997 ก่อนที่จะนำเข้ามาจำหน่ายในไทยอย่างเป็นทางการ ในปี 2005
แน่นอนว่า หากใครที่เคยเห็นฉลาก จะพบว่ามันเป็นแบรนด์อันดับ 1 ในประเทศญี่ปุ่น 
โดยหลังจากเปิดตัวไปไม่กี่ปี Kirei Kirei ก็กลายเป็นสบู่ล้างมือที่ได้รับความนิยมมากที่สุดในญี่ปุ่น ตั้งแต่ ปี 2000 เป็นต้นมา
แล้วใครคือผู้ผลิต Kirei Kirei?
หลายคนอาจจะคุ้นเคยกับบริษัทชื่อ Lion ซึ่งก็เป็น บริษัทสัญชาติญี่ปุ่น และเป็นเจ้าของบริษัท ไลอ้อน (ประเทศไทย) จำกัด โดยมีการร่วมทุนกับเครือสหพัฒนพิบูล ที่มีจุดเด่นเรื่องการจัดจำหน่าย สินค้าอุปโภคบริโภค
พูดแบบนี้บางคนอาจจะยังไม่คุ้นเคย แต่ในชีวิตเราคนไทย น่าจะมีโอกาสได้ใช้ผลิตภัณฑ์อย่างน้อยหนึ่งชิ้นของ Lion เช่น แปรงสีฟัน ยาสีฟัน Systema, ผงซักฟอก เปา, สบู่อาบน้ำ โชกุบุสซึ และ ผลิตภัณฑ์ซักผ้าเด็ก Kodomo
เรามาดูรายได้และกำไรของ บริษัท ไลอ้อน (ประเทศไทย) กัน
 
ปี 2016 รายได้ 16,107 ล้านบาท กำไร 731 ล้านบาท
ปี 2017 รายได้ 16,920 ล้านบาท กำไร 729 ล้านบาท
ปี 2018 รายได้ 17,854 ล้านบาท กำไร 869 ล้านบาท
สำหรับสิ่งที่เป็นจุดเปลี่ยนทำให้ยอดขาย Kirei Kirei โตแบบก้าวกระโดดในไทย ก็เป็นเพราะ การระบาดของไข้หวัดใหญ่ ปี 2009
ในช่วงนั้นยอดขายของ Kirei Kirei โตขึ้นกว่า 10 เท่า และ Kirei Kirei กลายเป็นผู้นำตลาดนับตั้งแต่นั้นมา
ถามว่าทำไม Kirei Kirei ถึงก้าวเข้ามาเป็นผู้นำในตลาดนี้ได้
เรื่องแรกอาจเป็นเพราะแบรนด์นี้นำเสนอนวัตกรรมใหม่ที่คนไทยอาจจะไม่เคยพบมาก่อน คือ การบีบออกมาแล้วสบู่เป็นโฟม ลักษณะการล้างมือที่เป็นโฟมทำให้เรามีความรู้สึกที่แตกต่างจากการล้างมือแบบดั้งเดิม
อีกเรื่องคือ การออกแบบผลิตภัณฑ์ ที่ออกแบบมาเป็นรูปทรงขวดกลมสีขาว น่าลองกด มีรูปแม่จูงมือเด็กบนหน้าขวด ที่ทำให้รู้สึกถึงความห่วงใยในครอบครัว
มาถึงตรงนี้ ถ้าให้หาแบรนด์ที่บีบสบู่แล้วเป็นฟองในประเทศไทย นอกจาก Kirei Kirei แล้ว เราอาจนึกไม่ออกว่าแบรนด์นั้นคือแบรนด์อะไร
เมื่อไรก็ตามที่เราหาแบรนด์อันดับ 2 ไม่ได้ นั่นหมายความว่า แบรนด์อันดับ 1 มีความทิ้งห่างคู่แข่ง และมีมูลค่าที่ซ่อนอยู่มาก
อย่างไรก็ตาม เชื่อได้ว่าเมื่อตลาดใหญ่ ก็น่าจะมีผู้ท้าชิงอยากเข้ามาแย่งตลาดในอนาคต ก็ต้องติดตามต่อไปว่า Kirei Kirei จะยังสามารถครองความเป็นผู้นำในตลาดนี้ได้หรือไม่
ปิดท้ายด้วยข้อมูลที่น่าสนใจ
รู้หรือไม่ คำว่า Kirei จริงๆ แล้วไม่ได้อ่านว่า คิเรอิ แต่คำนี้ในภาษาญี่ปุ่น อ่านว่า คิ-เหร่ ซึ่งแปลว่า สวย หรือ สะอาด และเมื่ออ่านคำนี้เร็วๆ มันจะพ้องกับเสียงภาษาไทยว่า “ขี้เหร่”
สรุปแล้ว ถ้าเราพูดคำว่า “ขี้เหร่” ให้สาวญี่ปุ่นฟัง เขาอาจจะยิ้มและขอบคุณเรา เพราะนึกว่าเราชมเขา นั่นเอง..
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-
-
-
-
-Lion Annual Report 2018
-Lion FY2018 Financial Results